Kinnitatud
 Vormsi Vallavolikogu

13. oktoobri 2023. a
määrusega nr 17

**Vormsi valla noortevaldkonna tegevuskava 2024 - 2027**

Vormsi noortevaldkonna tegevuskava aluseks on Vormsi valla arengukava aastateks 2022 - 2030, riiklik noortevaldkonna arengukava ja teised saare arenguplaanid, mis noortetööga haakuvad. Tegevuskava eesmärk on luua esiteks  tugevam seos valla arengukava ja praktiliste tegevuste vahel, mis aitavad arengukavaga seatud eesmärkide poole liikuda. Teiseks eesmärgiks on siduda Vormsi valla noortetöö tegevused riiklike sihtidega.

Vormsi valla arengukava kirjeldab valla sihte noorsootöös aastani 2030 järgmiselt (punkt 2.6):

Noorsootöö arendamine, noorte kaasamine noorsootöösse ja valla otsustusprotsessidesse. Noortele huvipakkuvate vaba aja veetmise võimaluste loomine erinevaid noorsootöö vorme ja võimalusi kasutades. Noortetoa tegevuste toetamine ja jätkuv arendamine. Ettevõtlikkuse toetamine, et tulevikus saarele tagasi tulevad noored oskaksid ise töökohti luua. Noorte aktiivsuse toetamine valla projektifondi kaudu, kuhu ka eraisikutel oleks võimalik projekte kirjutada.

Riikliku [noortevaldkonna arengukava 2021 - 2035](https://www.hm.ee/uldharidus-ja-noored/noortevaldkond/noortevaldkond-ja-noortepoliitika) eesmärk on: noore avarad arenguvõimalused, turvatunne ja kindel tugi loovad Eestit, mida noor tahab edasi viia.

Selle eesmärgini liikumiseks on lepitud kokku neljas tegevussuuunas, mille elluviimiseks on lihtne leida seoseid ka Vormsi valla arenguplaanide ja noorsootööga:

1. Noored on loov ja ühiskonda hoogsalt edasiviiv jõud – hariduse, kultuuri, majanduse, keskkonna ja teiste valdkondade edenemise nügijad ning eestvedajad.

Vormsil on oluline ärgitada kohalikes noortes uudishimu Eestis ja maailmas toimuva vastu. Selleks on vaja mitmekesiseid tegevusi, laagreid, kohtumisi, eeskujusid ja vestluseid põnevate ja avatud inimestega.

2. Noorte õiguste kaitsmine riigis on järjepidev ning noorte aktiivne kodanikuosalus toetatud.

Vormsi noored saavad olla Vormsi noortetöö eestvedajateks ja omaealistele eeskujuks, kutsuda omaealisi või nooremaid tegemistesse  kaasa, osaleda maakondlikes ja üle-Eestilistes ettevõtmistes.

3. Kvaliteetne noorsootöö (sh noorte huviharidus) on kättesaadav üle Eesti ning loob kõigile noortele võimalused mitmekülgseks arenguks, eduelamusteks, kogemuste pagasi rikastamiseks ja iseseisvumiseks.

Vormsi vald jätkab saare noorte huvihariduse toetamist. Oluline on, et noortel on võimalus osaleda erinevates huvitegevustes sõltumata kohapealsetest võimalustest,  otsida enda andeid või lihvida oskusi.  Valla jaoks on oluline avardada noorte võimaluste ringi, et igaüks leiaks meelepärase tegevuse, saaks tegeleda huvialadega. Valla eesmärk on tagada, et Vormsi lastel ja noortel oleks samaväärsed valikud ja võimalused mandril elavate noortega.

4. Noorte üksijäämist ja eemaldumist märgatakse ning ennetatakse kindlustunnet suurendava turvavõrgustiku abil.

Tugisüsteemid on eelkõige koolipõhised. Valla noortetöö eesmärk on pakkuda täiendavaid võimalusi eneseteostuseks ja/või vestluspartnerit. Põhikooli lõpetanutele saab valla poolt vahendada noortegarantii teenuseid, aga ka valla enda teenuseid.

Noortevaldkonna hetkeolukord Vormsil

Vormsil on 1. jaanuari 2023 seisuga: 0-7 aastaseid lapsi 13; 8 -18 aastaseid lapsi 28; 19-26 aastaseid noori 16. Kokku on lapsi ja kuni 26-aastaseid noori 57.

Huvihariduses osaleb 35 last vanuses 2-19. Kokku osaletakse 7 erinevas huviringis Vormsil ning 9 erinevas huviringis ja -koolis mandril. 2022/23 õppeaastal on Vormsil pakutavateks huviringideks: talharpa, judo, keraamika, rootsi keel, näitering, showtants, toiduring. Mandril külastatavad huviringid ja huvikoolid on: ratsutamine, motokross, ujumine, tants, vibulaskmine,  jalgpall ja viiuliõpe. Samuti osaleb Vormsi noor Läänemaa keelpilliorkestris ja RO Estonia Poistekooris. Kokku kasutatakse 97 huviringi ja -kooli kohta.

Vormsi rahvamaja ruumides tegutseb noortetuba, mis on hästi varustatud nii laua- kui videomängudega. Muu kasutamisvalmis tegevus- ja spordiinventari seas on veel lauatennise lauad, kooli taga oleval alal korvpallikorv ja võrkpalliplats. Kiigeplatsi kõrval asub seiklusrada, igapäevaseks kasutamiseks on ka discgolfi rada.

Vormsi valla projektitoetuste konkursil toetatakse mh ka noorteprojekte, toetus on 100% projekti kuludest.

Noored hindavad omanäolises kultuuriruumis loodud võimalusi - rahvariided, talharpa mäng, meri, loodus.

Probleemid

1. Põhikooli lõpetajad “kaovad”
2. Noori on vähe
3. Noortealgatusi napib

Vormsi valla noortetöö prioriteedid aastatel 2024-2027:

1. Põhikooli lõpetanute kaasamine
2. Kontaktide ja suhete loomine teiste noortega mandrilt, teistelt väikesaartelt, maailmast
3. Noortealgatuse julgustamine - saare oma nägu ja tunne
4. Huvihariduse mitmekesisuse tagamine.

Lisaks on oluline tingimuste loomine järgmistes valdkondades ja teemadel:

* ühistransport ja turvaline liiklemine
* parem koostöö kooli ja valla vahel
* Vormsi laste kogukonnaelus ja laiemalt noortealgatustes osalemise toetamine

Eesmärgid järgmiseks neljaks aastaks 2024 - 2027:

Eesmärk 1: Suurenenud noortealgatus

Tegevused:

* mentorlus, et toetada õpilasi projektide kirjutamisel, elluviimisel; koolinoored esitavad projektitoetusvooru enda kirjutatud projekti, viivad selle ellu
* noortele vabatahtliku tegevuse võimaluste pakkumine saarel korraldatavate sündmuste raames
* kooli loovtööde koostamiseks Vormsi elus lahendamist vajavate kitsaskohtade väljapakkumine

Eesmärk 2: Kasvab Vormsi noorte kontaktide võrk teiste noortega mandrilt, teistelt väikesaartelt, maailmast

* Sõpruskooli leidmine, kontakti loomine ning teise kooli külastamine.
* maleva korraldamine saarel
* Erasmus+ projektid - noortevahetus, rahvusvahelised koostööprojektid (oluline huvi ka kooli seest, kuna vajaks koordineerimist kooli tööga)

Eesmärk 3: Põhikooli lõpetanud osalevad saare tegemistes, noortetöö korralduses

* info vahendamine saare elus kaasa löömise võimaluste kohta,
* noorte kaasamine laagrite (või maleva) juhendajatena
* täisealiseks saanud saare noorte toetamine laagrijuhi koolituse läbimisel, et neil oleks võimalus olla laagri või maleva juhendajaks Vormsi saarel

Eesmärk 4: Tagatud on huvihariduse mitmekesisus

* noorte huvihariduses osalemise toetamine vähemalt senises mahus

Täiendalt leitakse võimalused järgmisteks tegevusteks:

* koostöö Haapsalu noorsootöötajatega
* ettevõtlikkuse toetamise projektid - tugi ettevõtlusprojekti kirjutamisel, läbiviimisel
* generatsioonidevaheline koostöö - kaasatus kooli “arenguprogrammi”
* keskkonnaprogrammides osalemine
* [MTÜ Tuleviku tegijad](https://tulevikutegijad.ee/) kaasamine koolitöö raames või kooliväliselt
* Erasmus+ vabatahtliku teenistuse kaudu Vormsile noortejuhi kaasamine
* koostöö noorsootöötajaid koolitavate õppeasutustega, praktikakoha pakkumine (oluline koostöö kooliga).

(allkirjastatud digitaalselt)

Jaak Kaabel
volikogu esimees